E-324/2007

Mál þetta, sem dómtekið var 7. apríl sl., er höfðað með stefnu birtri 12. júní sl.

Stefnandi er Súperlagnir ehf., kt. 000000-0000, Álfhólum 3, Selfossi.

Stefnda er M-kvk-nf V-kvk-nf, kt. 000000-0000, Álfheimum 46, Reykjavík.

Dómkröfur stefnanda eru þær að stefnda verði dæmd til að greiða stefnanda skuld að fjárhæð 263.580 krónur ásamt dráttarvöxtum samkvæmt III. kafla vaxtalaga nr. 38/2001 af stefnufjárhæð frá 26. apríl 2007 til greiðsludags. Stefnandi segir verða tekið tillit til innborgana að fjárhæð 80.000 krónur 16. apríl 2007 og 65.377 krónur 7. maí 2007. Þá er krafist málskostnaðar að mati dómsins.

Dómkröfur stefndu eru þær aðallega að hún verði sýknuð af öllum kröfum stefnanda í máli þessu og henni dæmdur málskostnaður að mati dómsins en til vara krefst hún þess að krafa stefnanda verði lækkuð og málskostnaður verði felldur niður.

Málavextir.

Stefnandi segir kröfu sína byggða á reikningi að fjárhæð 263.580 krónur, útgefnum 16. apríl 2007 með gjalddaga 26. apríl sama ár. Sé um að ræða kröfu vegna vinnu fyrir stefndu við breytingar á baðherbergi að Álfheimum 46 í Reykjavík. Sé fjárhæð reikningsins samkvæmt uppmælingu Mælingastofu pípulagningamanna sem gerð hafi verið að beiðni stefndu.

Stefnda lýsir atvikum svo í greinargerð sinni að hún og maður hennar hafi fest kaup á íbúð í Álfheimum 46 í janúar 2007 og hafi fljótlega orðið ljóst að endurnýja þyrfti baðherbergið í íbúðinni. Hafi þau sjálf hreinsað allt út úr baðherberginu og hafi S-kk-nf S-kk-nf, fyrirsvarsmaður stefnanda, verið fenginn til þess að setja handklæðaofn í stað venjulegs miðstöðvarofns, setja upp innbyggðan klósettkassa og salernisskál, breyta lögnum í baðkar í sturtulagnir og setja upp sturtuklefa og framlengja lagnir fyrir þvottavél. Þá hafi átt að tengja handlaug í baðinnréttingu. Hafi þau útvegað mest allt efni en S-kk-nf hafi þrátt fyrir það lagt fram efnisreikninga. Hafi S-kk-nf að verki loknu tjáð þeim að hann myndi rukka fyrir 50 klukkustundir með tímagjaldinu 3.500 krónur að viðbættum virðisaukaskatti. Þá hafi hann krafist 20.220 króna fyrir efni og 4.016 krónur fyrir akstur. Var upphaflegur reikningur stefnanda því 248.048 krónur. Stefnda taldi S-kk-þf hins vegar ekki hafa unnið meira en 22 klukkustundir að verkinu. Málsaðilar féllust síðan á að láta Mælingastofu pípulagningamanna mæla verkið upp og kemur fram í tölvupósti að stefnda myndi una þeirri niðurstöðu er þar fengist. Mælingin fór fram 10. apríl 2007 og varð niðurstaðan sú að verkið var metið á 187.418 krónur án virðisaukaskatts. Á grundvelli þessarar niðurstöðu gerði stefnandi stefndu nýjan reikning að fjárhæð 263.580 krónur. Er þar byggt á uppmælingunni og krafist greiðslu fyrir efni, 20.277 krónur og fyrir akstur, 4.016 krónur. Þá er krafist virðisaukaskatts að fjárhæð 51.869 krónur. Stefnda hefur gert verulegar athugasemdir við uppmælinguna og telur að þar sé að finna verkliði sem stefnandi hafi ekki unnið eða fólk á vegum stefndu hafi séð um. Stefnda mótmælir reikningi stefnanda en hefur greitt inn á hann samtals 145.377 krónur.

Málsástæður og lagarök stefnanda.

Stefnandi byggir á framangreindum reikningi og kveðst athugasemdalaust hafa staðið skil á vinnu þeirri og afhendingu á efni því sem um sé að ræða. Krafa stefnanda um endurgjald sé ekki ósanngjörn að virtu eðli og umfangi vinnunnar og þess efnis sem afhent hafi verið. Taki krafa stefnanda um verklaun samkvæmt hinum umstefnda reikningi mið af því. Stefnandi segir eftirstöðvar skuldarinnar ekki hafa fengist greiddar þrátt fyrir innheimtutilraunir en tekið verði tillit til innborgana við uppgjör kröfunnar.

Stefnandi vísar til meginreglu kröfuréttarins um efndir fjárskuldbindinga en reglan fái m.a. stoð í 47., 51. og 52. gr. laga nr. 50/2000. Um gjalddaga kröfunnar er einkum vísað til meginreglu 49. gr. sömu laga. Krafa um dráttarvexti er studd við III. kafla vaxtalaga nr. 38/2001 og krafa um málskostnað er reist á 1. mgr. 130. gr. laga nr. 91/1991. Að því er varnarþing varðar er vísað til 36. gr. sömu laga.

Málsástæður og lagarök stefnda.

Stefnda byggir á því að skuld hennar við stefnanda sé að fullu greidd. Hafi hún þegar greitt fyrir alla þá sýnilegu verkþætti sem stefnandi hafi sannanlega unnið og einnig þá sem horfnir séu í veggi eða á bak við tæki. Aldrei hafi verið rætt um greiðslu fyrir akstur og hafnar hún kröfu stefnanda þar að lútandi. Til vara krefst stefnda þess að krafan verði lækkuð og verði verkið mælt að nýju. Þá krefst stefnda þess að stefnandi ljúki þeim verkþáttum sem ekki hafi verið unnir

Niðurstaða.

Ágreiningur aðila snýst um endurgjald fyrir vinnu stefnanda við endurbætur á baðherbergi í eigu stefndu. Stefnandi krefst 263.580 króna fyrir verkið en stefnda hefur greitt honum 145.377 krónur og telur þar um fullnaðargreiðslu að ræða. Málsaðilar sættust á það að fá Mælingastofu pípulagningamanna til að mæla upp verkið og féllst stefnda á að greiða stefnanda í samræmi við þá niðurstöðu sem þannig fengist. Stefnandi hefur gert stefndu reikning í samræmi við niðurstöðu mælingarinnar en stefnda sættir sig ekki við hana og hefur uppi ýmsar athugasemdir um réttmæti hennar. Þrátt fyrir það hefur stefnda ekki aflað matsgerðar til að hnekkja mælingunni og fullyrðingum stefnanda um þann kostnað er hann telur hafa hlotist af vinnu sinni í þágu stefndu. Stefnandi á rétt á greiðslu fyrir vinnu sína að þessu leyti og þar sem ekki hefur verið sýnt fram á að krafa hans sé ósanngjörn verður hún tekin til greina með vísan til 47. gr. laga nr. 50/2000.

Eftir atvikum þykir rétt að málskostnaður falli niður.

H-kk-nf O. A-kk-nf, dómstjóri kvað upp dóminn.

DÓMSORÐ:

Stefnda, M-kvk-nf V-kvk-nf, greiði stefnanda, Súperlögnum ehf., 263.580 krónur ásamt dráttarvöxtum samkvæmt III. kafla vaxtalaga nr. 38/2001 af stefnufjárhæð frá 26. apríl 2007 til greiðsludags að frádregnum innborgunum að fjárhæð 80.000 krónur 16. apríl 2007 og 65.377 krónur 7. maí 2007.

Málskostnaður fellur niður.

H-kk-nf O. A-kk-nf.